ഡിസിസി അധ്യക്ഷന്മാരെ പ്രഖ്യാപിച്ചു മലപ്പുറത്ത് ജോയ്, കോഴിക്കോട് പ്രവീണ് തിരുവനന്തപുരത്ത് പാലോട് രവി, കോട്ടയത്ത് നാട്ടകം സുരേഷ് കണ്ണൂരില് മാര്ട്ടിന് ജോര്ജ് അനിശ്ചിതത്വങ്ങള്ക്ക് വിരാമമിട്ട് കേരളത്തിലെ ഡിസിസി പ്രസിഡന്റുമാരുടെ പട്ടിക പ്രഖ്യാപിച്ചു. തിരുവനന്തപുരം പാലോട് രവി. കൊല്ലം പി.രാജേന്ദ്രപ്രസാദ്, പത്തനംതിട്ട സതീഷ് കൊച്ചുപറമ്ബില്. ആലപ്പുഴ ബി.ബാബു പ്രസാദ്, കോട്ടയം നാട്ടകം സുരേഷ്. ഇടുക്കി സി.പി.മാത്യു, എറണാകുളം മുഹമ്മദ് ഷിയാസ്, തൃശൂര് ജോസ് വള്ളൂര്, പാലക്കാട് എ.തങ്കപ്പന്, മലപ്പുറം വി.എസ്.ജോയ്, കോഴിക്കോട് കെ.പ്രവീണ് കുമാര്, വയനാട് എന്.ഡി.അപ്പച്ചന്, കണ്ണൂര് മാര്ട്ടിന് ജോര്ജ്, കാസര്കോട് പി.കെ.ഫൈസല്. മൂന്നിടങ്ങളില് മുമ്ബ് ഉയര്ന്നുകേട്ട പേരുകളില് നിന്ന് വ്യത്യസ്തമാണ് തെരഞ്ഞെടുക്കപ്പെട്ടവര്. പട്ടികയിലെ അവസാന ഘട്ടത്തിലെ മാറ്റം ഗ്രൂപ്പ് നേതാക്കളുടെ സമ്മര്ദ്ദത്തെ തുടര്ന്നാണെന്നാണ് വിവരം. രമേശ് ചെന്നിത്തലയുടെ സമ്മര്ദ്ദം മൂലമാണ് ബാബു പ്രസാദ് പട്ടികയിലിടം നേടിയതെന്നാണ് വിവരം. എ പി ശ്രീകുമാറിനെ ആലപ്പുഴ ഡിസിസി അധ്യക്ഷനാക്കുമെന്നായിരുന്നു സൂചന. എന്നാല്, സമ്മര്ദ്ദത്തിനൊടുവില് ബാബു പ്രസാദ് ആ സ്ഥാനത്തേക്കെത്തുകയായിരുന്നു. കോട്ടയത്ത് ഫില്സണ് മാത്യൂസിന് സാധ്യത എന്ന സൂചനകള് ശക്തമായിരുന്നു. യാക്കോബായ സമുദായംഗമായ ഫില്സണെ ചില താല്പര്യങ്ങളുടെ പേരില് എ ഗ്രൂപ്പ് നിയോഗിക്കുന്നു എന്നായിരുന്നു പുറത്തുവന്ന വിവരം. എന്നാല്, സംഘടനാരംഗത്ത് ഫില്സണ് മാത്യൂസിനെക്കാള് സ്വാധീനം നാട്ടകം സുരേഷിനാണ് എന്ന പരഗിണന വച്ചാണ് നാട്ടകം സുരേഷിനെ കോട്ടയത്ത് അധ്യക്ഷനാക്കിയിരിക്കുന്നത്. ഫില്സണ് മാത്യൂസിനെ പരിഗണിക്കുന്നതിനെ ചൊല്ലി ഗ്രൂപ്പിന് ഉള്ളില് തന്നെ വ്യാപക എതിര്പ്പു വന്നതോടെയാണ് ഉമ്മന് ചാണ്ടിയുടെ ഇടപെടല് ഉണ്ടായതും നാട്ടകം സുരേഷിന് തന്നെ നറുക്കുവീണതും. ഇടുക്കിയില് നേരത്തെ ഉയര്ന്നുകേട്ട പേര് അഡ്വ അശോകന്റേതായിരുന്നു. എന്നാല്, പട്ടികയില് പുറത്തു വന്നിരിക്കുന്നത് സി പി മാത്യുവിന്റെ പേരാണ്.